**Я. Гарэлік**

**ПАЭЗІІ ВЕРНЫ САЛДАТ**

Са школьных хрэстаматый упершыню прыходзіць да нас паэзія народнага паэта Беларусі Аркадзя Куляшова. Прыходзіць, каб стаць пастаянным і добрым спадарожнікам жыцця, нашым духоўным багаццем і гордасцю.

Зімой ваеннага 42-га года армейскі газетчык А.А. Куляшоў прывёз з фронту ў Маскву паэму «Сцяг брыгады». «I чым далей ён чытаў, – успамінаў пазней Аляксандр Твардоўскі, – тым часцей мы прасілі паўтарыць асобныя месцы і стараліся заглянуць у рукапіс уласным вокам, яшчэ раз пераканацца, што яны сапраўды ёсць, гэтыя простыя і поўныя вялікай навізны і сілы радкі і словы, якія так бяруць за душу».

Адзначаючы 60-годдзе паэта, чытач можа «заглянуць» ужо ў дзесяткі паэм, сотні вершаў, каб наглядна пераканацца: яны ёсць, гэтыя выдатныя радкі, якія выпраменьваюць святло і сілу, мудрасць і пяшчотнасць.

Вось ужо больш чым 40 гадоў гучыць, дорачы людзям радасць, мужны і лірычны, палымяны і шчыры голас паэта. Яго кнігі выдаваліся каля 80 разоў у савецкіх і зарубежных выдавецтвах. Творы Аркадзя Куляшова чытаюць сёння не толькі на роднай беларускай, але і на рускай, украінскай, армянскай, грузінскай, таджыкскай, узбекскай, балгарскай, румынскай і іншых мовах. Такі зайздросны лёс сапраўднай, высокай паэзіі – цераз дзяржаўныя граніцы, праз любыя моўныя бар’еры ўпэўнена крочыць да сэрцаў людзей.

Аркадзь Куляшоў рана прыйшоў у паэзію. Ужо ў 1926 годзе, калі яму было толькі 12 гадоў, з’явіўся ў друку яго першы верш, а праз 4 гады выйшаў першы зборнік юнага паэта – «Росквіт зямлі». Большасць вершаў, якія ўвайшлі ў яго, напісана па гарачых слядах падзей, што адбываліся тады ў вёсцы. Рамантыка першага трактара, першых крокаў перабудовы сялянскага быту на новых калектывісцкіх асновах, вядучая роля камуністаў у барацьбе за новае жыццё ў вёсцы – вось асноўныя тэмы ў творчасці паэта гэтага перыяду.

Аркадзь Куляшоў быў сярод тых пісьменнікаў, якія ў самым пачатку вайны апранулі салдацкія шынялі, каб зняць іх толькі праз 4 цяжкія гады, з апошнім залпам пераможнага салюта.

Мужнасць і гераізм народа, яго боль і гнеў перададзены ў творах А. Куляшова ваеннага часу з выключнай палымянасцю і глыбінёй. Нават і сёння, калі зарубцаваліся раны, нарадзілася новае пакаленне, якое не бачыла жахаў вайны, нельга чытаць без хвалявання куляшоўскі «Ліст з палону» – трагічны маналог беларускай дзяўчыны, гвалтоўна вывезенай у фашысцкае рабства. I сёння халадзіць душу жалобна-ўрачысты рэквіем паэта над магілай беларускіх хлопцаў, што сумленна склалі галовы пад рускай вёскай Лажыны.

Вышэйшым дасягненнем Аркадзя Куляшова, усёй беларускай савецкай паэзіі перыяду Айчыннай вайны стала напісаная ў канцы 1942 года паэма «Сцяг брыгады», якую Аляксандр Твардоўскі па праву назваў «народнай паэмай». У ёй мужнасць і гераізм савецкага чалавека, яго палымяны патрыятызм, непахісная камуністычная ідэйнасць, глыбокая вера ў перамогу над гітлерызмам перададзены з незвычайнай мастацкай сілай і майстэрствам.

У пачатку 1943 года паэма была перакладзена М. Ісакоўскім на рускую мову і стала здабыткам усёй савецкай літаратуры. Тады ж яна была адзначана Дзяржаўнай прэміяй СССР.

Шчодрым быў уклад Аркадзя Куляшова ў пасляваенную беларускую літаратуру. Ён напісаў дзесяткі паэм, што славяць энтузіязм і гераічную працу народа, які ўзнімае рэспубліку з руін і папялішчаў, будуе новае жыццё і змагаецца за мір і шчасце ўсіх людзей зямлі. 100-годдзю «Маніфеста Камуністычнай партыі» паэт прысвячае верш «Камуністы», які стаў сапраўдным гімнам у гонар непахіснай ленінскай партыі.

Амаль штогод у Аркадзя Куляшова выходзяць новыя паэтычныя кнігі, ён шмат перакладае на родную мову класікаў рускай і ўкраінскай літаратуры, лепшых савецкіх і зарубежных паэтаў. Дзякуючы яго бліскучаму перакладчыцкаму таленту ўпершыню загучалі на беларускай мове «Яўгеній Анегін» А. Пушкіна, лірыка М. Лермантава, «Ганна Снегіна» С. Ясеніна, «Энеіда» I. Катлярэўскага, «Песня аб Гаяваце» Г. Лангфела, творы Маякоўскага, Пракоф’ева, Твардоўскага, Ісакоўскага, Гамзатава, Куліева, Малышкі і іншых савецкіх паэтаў. За пераклады класічных твораў А. Куляшоў удастоены Дзяржаўнай прэміі БССР імя Я. Купалы,

Напружанай, складанай і вельмі цяжкай работай поўная кожная гадзіна жыцця паэта і сёння, калі за яго плячыма ўжо 60 гадоў. За гэту працу, за шчодрасць сэрца, за радасць сустрэчы з новымі творамі мільёны чытачоў плацяць яму сваёй шчырай удзячнасцю, глыбокай любоўю і прызнаннем. Аб гэтай жывой любві да паэтычнага слова, да творчасці слаўнага песняра сучаснасці сведчыла перапоўненая зала Дзяржаўнага акадэмічнага тэатра імя Я. Купалы, дзе 5 лютага адбылося віншаванне Аркадзя Куляшова.

Павіншаваць юбіляра прыйшлі Старшыня Савета Міністраў БССР Ц.Я. Кісялёў, другі сакратар ЦК КПБ А.Н. Аксёнаў, сакратар ЦК КПБ А.Т. Кузьмін, намеснік Старшыні Савета Міністраў БССР Н.Л. Сняжкова, сакратар Мінскага абкома КПБ У.С. Багданаў, сакратар Мінскага гаркома партыі Т.Ц. Дзмітрыева, народны мастак СССР З.I. Азгур, народны паэт БССР П. Панчанка, госці з брацкіх рэспублік, беларускія пісьменнікі, прадстаўнікі калектываў прадпрыемстваў і будоўляў Мінска, дзеячы мастацтва, культуры і навукі, студэнты.

Вечар адкрыў старшыня праўлення Саюза пісьменнікаў рэспублікі народны паэт БССР **Максім Танк**.

– Імя Аркадзя Куляшова, сказаў ён, даўно стала вядомым і на яго радзіме, і ва ўсёй нашай краіне. Яго высокамастацкія і высокаідэйныя творы перакладзены на мовы брацкіх народаў і нашых зарубежных сяброў, творы, у якіх глыбока і праўдзіва адлюстраваны многія памятныя падзеі, сведкам і ўдзельнікам якіх быў сам паэт.

Коратка расказаўшы аб галоўных этапах творчага шляху юбіляра, Максім Танк падкрэсліў:

– Паэзія Куляшова багатая рознымі адценнямі, сугучнасцю, фарбамі. Яна вырастае з біяграфіі нашай краіны, народа, з біяграфіі паэта. I галоўнае, яна азорана святлом яго любві да Радзімы, прасякнута глыбокай ідэйнасцю, сагрэта цеплынёй яго сэрца.

Слова атрымлівае сакратар ЦК КПБ **А.Т. Кузьмін**. Ён сардэчна павіншаваў А. Куляшова з 60-годдзем і высокай ацэнкай яго працы – узнагароджаннем ордэнам Працоўнага Чырвонага Сцяга. Пад бурныя апладысменты А.Т. Кузьмін зачытаў і ўручыў юбіляру прывітальны адрас ЦК КПБ, Прэзідыума Вярхоўнага Савета БССР і Савета Міністраў рэспублікі.

Са словам пра юбіляра выступіў літаратуразнаўца **Р. Бярозкін**. Ён падрабязна ахарактарызаваў творчасць паэта, яго велізарны ўклад у развіццё беларускай і ўсёй савецкай літаратуры, адзначыў смелы, наватарскі стыль куляшоўскай паэзіі, яе інтэрнацыянальныя якасці і ў той жа час глыбокі нацыянальны характар.

Ад працоўных Ленінскага раёна г. Мінска юбіляра вітаў першы сакратар райкома партыі **М.А. Князюк**. Ён падзякаваў паэту-камуністу за выдатныя творы, якія выхоўваюць у людзях партыйную перакананасць і палымянасць, мужнасць і непахіснасць у ажыццяўленні вялікіх прадвызначэнняў партыі і ўручыў яму прывітальны адрас.

Да мікрафона падыходзіць заслужаны дзеяч культуры БССР, паэт і перакладчык **Я. Хялемскі**.

– Сапраўдная паэзія лёгка і свабодна прыходзіць у любы дом, – гаворыць ён. – I сёння выдатнага беларускага паэта А. Куляшова ведаюць і любяць у Расіі і Грузіі, Арменіі і Узбекістане, ва ўсіх кутках нашай краіны. Мне пашанцавала, што лёс шмат гадоў назад звёў мяне з гэтым выдатным чалавекам і літаратарам, і я шчаслівы, што сваімі перакладамі змог унесці хоць невялікі ўзнос у папулярызацыю яго выдатнай паэзіі.

Ад рабочых Мінска юбіляра цёпла павіншаваў токар завода імя Кастрычніцкай рэвалюцыі **П.В. Уколаў**. Ён сказаў:

– Я ведаю А. Куляшова з 1942 года. Не, мы не сустракаліся на франтавых дарогах, але побач з намі, салдатамі, заўсёды ішла яго паэзія, яго простае і крылатае слова клікала нас у бой. Я прайшоў ад Масквы да Берліна і ўвесь гэты шлях прайшлі разам са мной і маімі баявымі таварышамі вершы А. Куляшова. Сёння яны побач з намі працуюць у цэхах завода, яны дапамагаюць нам працаваць і жыць.

Выступае лаўрэат Дзяржаўнай прэміі СССР паэт **М. Дудзін**. Ён гаворыць аб тым, што паэзія А. Куляшова інтэрнацыянальная па сваёй сутнасці і глыбока народная, што, узросшая на беларускай глебе, яна ўзнялася да агульначалавечых вяршынь і таму блізкая і зразумелая ўсім.

Вялікае камсамольскае дзякуй ад юнакоў і дзяўчат рэспублікі перадаў юбіляру – лаўрэату прэміі Ленінскага камсамола Беларусі сакратар ЦК ЛКСМБ **В.I. Радомскі**:

– Мы лічым Вас, дарагі Аркадзь Аляксандравіч, камсамольскім паэтам, таму што Ваша творчасць цесна звязана з жыццём моладзі. Яна выхоўвае ў нас мужнасць, вернасць Радзіме, адданасць ленінскім ідэалам.

В.І. Радомскі ўручыў паэту Ганаровую грамату ЦК ЛКСМБ, якой ён узнагароджаны за шматгадовую і плённую работу па выхаванні моладзі.

Слова атрымлівае ўкраінскі паэт, заслужаны дзеяч культуры БССР, перакладчык беларускай літаратуры **М. Нагнібяда**.

– Я хачу падзякаваць беларускаму народу за тое, што ён вылучае такіх паэтаў, як Аркадзь Куляшоў. На яго грудзях значок заслужанага дзеяча культуры Украіны. Гэта толькі частка той вялікай удзячнасці, якую праяўляе мой народ да А. Куляшова за яго поўную грамадзянскага пафасу і прыгажосці паэзію, за яго выдатныя пераклады ўкраінскіх аўтараў.

– З берагоў Каспія, з сонечнага Дагестана я прывёз дарагому сябру А. Куляшову сардэчныя віншаванні маяго народа, – гаворыць лаўрэат Ленінскай прзміі, народны паэт Дагестана **Расул Гамзатаў**. – Я ганаруся нашай дружбай, ганаруся шчаслівым лёсам А. Куляшова. А беларускі народ па праву ганарыцца сваім выдатным сынам, які ўславіў веліч спраў і здзяйсненняў савецкага чалавека.

Сапраўдная паэзія ўваходзіць у агульную скарбніцу духоўнай культуры, – гэтай думкай было прасякнута выступление народнага паэта Кабардзіна-Балкарыі **Кайсына Куліева**.

– Я спусціўся з гор на беларускую раўніну, – гаворыць ён, – каб сказаць вам, што ў паэзіі Куляшова ёсць усё неабходнае вялікаму майстру вялікай паэзіі – мужнасць, сумленне, вернасць ідэалам свайго часу. Пакуль у народа ёсць такія паэты, будзе слаўным і сам народ.

Ад творчых саюзаў рэспублікі юбіляра сардэчна вітаў народны артыст СССР **Р.Р. Шырма**. Ён гаварыў аб вялікім дыяпазоне куляшоўскай паэзіі, аб тым, што ў ёй чэрпаюць натхненне мастакі і скульптары, кінематаграфісты і кампазітары.

Ад Саюза пісьменнікаў РСФСР выступае народны паэт Калмыкіі **Давід Кугульцінаў**. Ён перадае падзяку А. Куляшову за яго праўдзівую музу, за тое, што яна вучыць пісьменнікаў і паэтаў праўдзе жыцця, пошуку новага, непазнанага.

...На стале перад юбілярам узнімаецца ўсё вышэй горка прывітальных адрасаў. Разам са словамі глыбокай удзячнасці і сардэчнымі віншаваннямі іх уручаюць ад Саюза пісьменнікаў БССР паэт **А.С. Грачанікаў**, ад работнікаў культуры – намеснік міністра культуры БССР **С.А. Пятровіч**, ад рэдакцый рэспубліканскіх часопісаў – рэдактар часопіса «Маладосць» **Г.М. Бураўкін**.

Ад шматмільённай сям’і чытачоў – школьнікаў і педагогаў юбіляра вітаюць міністр асветы БССР **М.Г. Мінкевіч**, ад работнікаў друку – старшыня праўлення Саюза журналістаў БССР, рэдактар газеты «Звязда» **А.А. Тоўсцік**, ад калектываў выдавецтваў, прадпрыемстваў паліграфіі і кніжнага гандлю – старшыня Дзяржаўнага камітэта Савета Міністраў БССР па справах выдавецтваў, паліграфіі і кніжнага гандлю **М.I. Дзялец**, ад радыёслухачоў і тэлегледачоў – намеснік старшыні Дзяржкамітэта Савета Міністраў БССР па тэлебачэнню і радыёвяшчанню **М.А. Суша**.

Гарачыя словы любві і ўдзячнасці землякоў паэта – хлебаробаў і рабочых, усіх жыхароў прыдняпроўскага краю перадаў юбіляру загадчык сектара друку Магілёўскага абкома КПБ **В.П. Бярбега**.

Зачытваюцца дзесяткі тэлеграм, прывітальных адрасаў і пісьмаў, якія прыйшлі ў адрас А. Куляшова з yсіх куткоў краіны.

Зала доўга апладзіруе паэту, калі ён падыходзіць да мікрафона. Яго ўсхваляванае слова звернута да партыі, да народа.

– Я ганаруся тым, што мая работа высока ацэнена, што ў прывітанні ЦК КПБ сказана столькі добрых слоў аб маёй творчасці, аб маім пасільным укладзе як пісьменніка і камуніста ў будаўніцтва новага жыцця, у нашу перамогу над ворагам, у барацьбу за мір. Сённяшняе прывітанне Цэнтральнага Камітэта я ўспрымаю як наказ: не аглядвацца на гады, працаваць так, каб апраўдаць прызначэнне пісьменніка, закліканага змагацца словам мастака за здзяйсненне высакародных ідэалаў Вялікага Кастрычніка.

...Завершана ўрачыстая частка вечара. Віншаванне паэта прадоўжыў вялікі канцэрт майстроў мастацтваў. У ім прагучалі вершы А. Куляшова, песні і балады на яго словы, прагучала народная музыка.

***Гарэлік, Я. Паэзіі верны салдат / Я. Гарэлік // Літаратура і мастацтва. – 1974. – 8 лютага. – С. 3.***